La cinci zile după sosirea la Sobibor, Pecerski a fost abordat din nou de Solomon Leitman în numele lui Leon Feldhendler, liderul evreilor polonezi din lagăr. Leitman era unul dintre puținii prizonieri care înțelegeau rusa și a putut discuta astfel cu Pecerski, care nu vorbea nici idiș și nici poloneza. Pecerski a fost invitat să discute cu conducătorii prizonierilor evrei din Polonia, cărora le-a vorbit despre victoria Armatei Roșii în Bătălia de la Stalingrad și despre victoriile partizanilor. Când unul dintre prizonieri l-a întrebat de ce partizanii nu îi salvează din Sobibor, Pecerski a răspuns: „Să ne elibereze pe toți? Partizanii sunt deja foarte ocupați. Nimeni nu ne va face treaba în locul nostru”.